આ વિશે ફરિયાદ કરતાં ધર્મેશ ઝવેરીએ મિડ-ડે LOCALને જણાવ્યું હતું કે ‘રોજ કંઈકેટલાય પ્રવાસીઓ અહીંથી અવરજવર કરતા હોય છે ત્યારે વરસાદમાં સ્ટેશન પર પ્રવાસીઓને પૂરતી સુવિધા ન મળે તો વધુ પરેશાની સહન કરવાનો વારો આવે છે. આમ પણ સ્ટેશનની બહાર વરસાદમાં અનેક સમસ્યા ઉદ્ભવતી હોય છે એમાં વળી સ્ટેશન પર પણ એ જ સમસ્યા હોય તો પરેશાની બેવડી થઈ જાય છે. અહીં પ્લૅટફૉર્મ પર દિવસોથી પડી રહેલા સામાનને કારણે એક તો ચાલવાની પૂરતી જગ્યા નથી મળતી. એમાં વળી જરા વરસાદ પડતાં પ્લૅટફૉર્મ પર પાણી ભરાઈ જાય છે અને આવી પરિસ્થિતિમાં પસાર થનારા પ્રવાસીઓના સ્લિપ થઈ જવાના ચાન્સિસ પણ વધી જતા હોય છે. ભરાઈ રહેલા પાણીને કારણે લોકો પ્લૅટફૉર્મના કિનારા પરથી પસાર થતા હોય છે ત્યારે જો ટ્રેન આવે અને ધ્યાન ન રહે તો અકસ્માત પણ થઈ શકે છે. આટલી ગંભીર બાબત હોવા છતાં રેલવે-પ્રશાસન કંઈ જ પગલાં નથી ભરતું એ નવાઈ પમાડે એવી વાત છે.’